Video: Taxi’s maak moles in Kaapstadŉ Groep taxibestuurders het Donderdagoggend moles gemaak in Kaapstad (Foto: Verskaf) ŉ Groep taxibestuurders het Donderdagoggend moles gemaak in Kaapstad en verkeer ure lank vertraag. Die optrede was deel van ŉ staking wat verband hou met die skut van taxi’s. Die stakings word deur die taxiverenigings Cape Amalgamated Taxi Association (Cata) en Congress of Democratic Taxi Associations (Codeta) gelei. Hoewel die nodige toestemming vir die staking verkry is, het die taxi’s glo afgewyk van die beplande roete, wat hewige verkeersprobleme in en om die stad veroorsaak het. Taxi-eienaars is ontevrede dat hul voertuie geskut word en hulle dan aan “onbillike vereistes” onderwerp word om dit terug te kry. Die groep het vroegoggend die N2 na Kaapstad versper en het teen tyd van publikasie reeds die middestad betree. Volgens JP Smith, Kaapstad se burgemeesterskomiteelid vir veiligheid, was daar berigte van intimidasie en aanvalle op voertuie deur taxibestuurders. Die stad se dienste probeer tans die omvang van die skade te bepaal wat vanoggend aangerig is (Foto: Verskaf) “Wetstoepassingsdienste vestig al hul aandag op paaie in en om die middestad waar erge verkeersprobleme ervaar word,” het Smith gesê. Smith sê Cata en Codeta het die nodige goedkeuring van die Stad Kaapstad verkry vir die optog, maar volgens hom was die goedgekeurde roete egter vanaf Hanoverstraat na die provinsiale wetgewer in Waalstraat. Taxi-eienaars is ontevrede dat hul voertuie geskut word en hulle dan aan “onbillike vereistes” onderwerp word om dit terug te kry (Foto: Verskaf) “Die ontwrigting van verkeer wat deur die groep veroorsaak word, is ongeregverdig en kan nie geduld word nie.” Die stad se dienste probeer tans die omvang van die skade te bepaal wat vanoggend aangerig is. Lede van die gemeenskap word aangeraai om enige noodgevalle by die stad se openbare noodkommunikasiesentrum aan te meld deur 021 480 7700 te skakel.